*Likumprojekts*

**Grozījumi Bāriņtiesu likumā**

Izdarīt Bāriņtiesu likumā (Latvijas Republikas Saeimas un Ministru Kabineta Ziņotājs, 2006, 15.nr.; 2007, 3.nr.; 2009, 2., 13., 14.nr.; Latvijas Vēstnesis, 2009, 193., 205.nr.; 2011, 112., 132.nr., 2012, 200.nr.; 2013, 112.nr., 188.nr.) šādus grozījumus:

1. Papildināt ar 50.1 pantu šādā redakcijā:

„**50.1 pants. Pēc tiesas pieprasījuma sniegtā informācija**

Bāriņtiesa pēc tiesas pieprasījuma, lai tiesa līdz sprieduma taisīšanai varētu pieņemt pagaidu lēmumu par bērna dzīvesvietu, bērna aprūpes kārtību, saskarsmes tiesību izmantošanas kārtību, aizliegumu bērna izvešanai no valsts, sniedz informāciju par:

1) pušu dzīves apstākļiem;

2) bērna viedokli, ja bērns ir spējīgs to formulēt, ņemot vērā viņa vecumu un brieduma pakāpi;

3) bērna saskarsmi ar pusēm un citām personām, kas dzīvo vai paredzams, ka dzīvos, ar bērnu vienā mājsaimniecībā;

4) bērna veselības aprūpi un izglītību;

5) pušu sadarbību ar sociālo dienestu;

6) personām, kas dzīvo vai paredzams, ka dzīvos, ar bērnu vienā mājsaimniecībā;

7) pušu iespējamo vardarbību pret bērnu vai bērna vecāku.”

2. Izteikt 58.pantu šādā redakcijā:

**„58.pants. Atzinuma un informācijas sniegšana tiesai**

(1) Atzinumu tiesai šā likuma 50. pantā minētajos gadījumos un informāciju tiesai šā likuma 50.1 pantā minētajos gadījumos sniedz bāriņtiesa, kuras darbības teritorijā ir deklarēta bērna vecāku dzīvesvieta.

(2) Ja bērna vecāku dzīvesvieta ir deklarēta dažādu pašvaldību administratīvajās teritorijās, atzinumu tiesai par saskarsmes tiesību izmantošanas kārtību un atsevišķas aizgādības noteikšanu vai šā likuma 50.1 pantā minēto informāciju sniedz bāriņtiesa, kuras darbības teritorijā ir deklarēta tā bērna vecāka dzīvesvieta, pie kura bērns dzīvo.

(3) Atzinumu tiesai par kārtību, kādā īstenojamas bērna saskarsmes tiesības ar brāļiem, māsām, vecvecākiem, kā arī citām personām, ar kurām bērns ilgu laiku ir dzīvojis nedalītā saimniecībā, vai arī šā likuma 50.1 pantā minēto informāciju, ja tā nepieciešama saistībā ar minēto tiesību, sniedz tā bāriņtiesa, kuras darbības teritorijā dzīvo bērns un vecāki. Minētā bāriņtiesa pieprasa lietas izskatīšanai nepieciešamo informāciju no tās personas dzīvesvietas bāriņtiesas, kura vērsusies tiesā ar attiecīgu prasību.”

3. Papildināt likuma VI nodaļu ar 59.2 pantu šādā redakcijā:

**„59.2 pants. Saskarsmes tiesību īstenošana bāriņtiesas pārstāvja klātbūtnē**

Ja no tiesas nolēmuma lietā, kas izriet no saskarsmes tiesībām, izriet, ka saskarsmes tiesības īstenojamas bāriņtiesas pārstāvja vai bāriņtiesas pilnvarotas personas klātbūtnē, tad saskarsmes tiesības īstenojamas tās bāriņtiesas pārstāvja klātbūtnē vai tās bāriņtiesas pilnvarotas personas klātbūtnē, kuras darbības teritorijā īstenojamas saskarsmes tiesības.”

Tieslietu ministrs J. Bordāns

Iesniedzējs:

tieslietu ministrs J. Bordāns

13.12.2013. 9:30

381

E.Drobiševska

67036954, Evita.Drobisevska@tm.gov.lv